# Carles Lladó i Badia

En Carles Lladó i Badia (Igualada, Anoia, 1931) és un arquitecte, urbanista, atleta, corredor de fons i dirigent de curses d'orientació.

## Carrera

Doctor en arquitectura i diplomat en urbanisme, sempre ha compaginat l'exercici de la seva professió amb la practica i la promoció de l'esport, l'afició a l'escultura i el disseny –premi Delta de plata ADI-FAD 1963–, així com a escriure sobre esport, viatges i especialment sobre la llibertat de Catalunya.
Pel que fa a l'esport, de jove va practicar l'atletisme en pista i de veterà va competir en maratons i triatlons. El 1987 va impulsar la creació de l'Associació per a la Delegació Olímpica de Catalunya (ADOC), entitat que reclamava el reconeixement del Comitè Olímpic de Catalunya de cara a participar en els Jocs de Barcelona'92. El 1988 va crear el Club Orientació Catalunya i la Federació de Curses d'Orientació de Catalunya (FCOC), amb la finalitat d'introduir l'orientació al nostre país perquè fos una de les cinc federacions necessàries per ingressar al Comitè Olímpic Internacional. El 1991 va crear el Trofeu Internacional d'Orientació Ciutat de Barcelona i, el 1995, la Copa d'Orientació de les Regions d'Europa. Del 1992 al 1996 va ser membre del Consell Directiu de la UFEC L'any 2000 la FCOC va instituir el Trofeu Carles Lladó; el 2003 fou guardonat amb la medalla de Forjador de la història esportiva de Catalunya. I el juny del 2015, Inside Orienteering, la revista de la International Orienteering Federation (IOF), va publicar l'article «Carles Lladó: A very influential veteran». Ha guanyat medalla en dos Campionats mundials de l'orientació veterans (World Masters Orienteering Championships), de plata el 2012 a Bad Harzburg, Alemanya, i de bronze el 2016, a Tallin, Estònia.
Com a activista polític, l'any 2002 va crear el partit 'Escons Insubmisos' amb l'objectiu de deixar buits, i sense sou, els escons corresponents als ciutadans que, com a protesta, no volien tenir representació parlamentària. I és també autor de diversos vídeos sobre la independència de Catalunya.

## Publicacions

Alguns dels llibres que ha publicat son:
* Barcelona adéu!, 1971.
* Papipi, 1972 - segrestat pel "Tribunal de Orden Público" (TOP), amb expedient a l'autor el 1972.
* 32.000 Passos, sobre la Marató de Catalunya i vivències d'arreu del món, 1983.
* Catalunya independent!, 1986, on ja proposava convocar el referèndum d'autodeterminació.
* Catalunya: Comitè Olímpic! 1988.
* Ei, Catalunya!, 2003.
* Diccionari polític, Barcelona: Editorial La Plana, 2006.
* Promotor i coordinador de l'obra col·lectiva Catalunya: estat de la nació, 2008, de vint-i-vuit autors.
* El mal que m'ha fet Espanya, 2017.
* L'1-O i Catalunya des de molt abans, 2018.

## Referències

* 1 2 3 4 5 6 «Carles Lladó i Badia». Enciclopèdia de l'esport català. Barcelona: Grup Enciclopèdia Catalana.
* 1 2 Fitxa de Diccionari polític Arxivat 2021-01-16 a Wayback Machine. a l'Editorial La Plana. [Consulta: 11-02-2021].
* ↑ «Forjadors Catalans. Trofeu Forjadors de l'Orientació Catalana: Carles Lladó Badia» a Forjadors Catalans. World Record 250 Controls. [Consulta: 11-02-2021].
* 1 2 Enciclopèdia de l'Esport Català. Barcelona: Enciclopèdia Catalana, 2012. ISBN 978-84-412-2106-2.
* ↑ 10 anys d'orientació a Catalunya, 1988-1998, Ferran Santoyo, 1999
* ↑ Gallén Utset, Carles. UFEC1933-2008 75 anys d'esport a Catalunya, 2008. ISBN B-37953-2008.
* ↑ Gallen Utset, Carles. Les Federacions Esportives catalanes i els seus presidents. Barcelona: UFEC, 2013. ISBN Gi.1233-2013.
* ↑ «Carles Lladó: A very influential veteran», de Joaquim Margarido, Inside Orienteering, International Orienteering Federation, Karlstad, Suècia, juny 2015 (anglès)
* ↑ «Carles Lladó: A very influential veteran» (anglès), Joaquim Margarido, reproduït a Portuguese Orienteering Blogspot. [Consulta: 11-02-2021].
* ↑ World Master Orienteering 2012, Sprint final World Master Orienteering 2016, Sprint final Arxivat 2016-10-13 a Wayback Machine.
* ↑ Vídeos
* ↑ Els llibres
* ↑ Mano a mano (castellà), de Manuel del Arco, La Vanguardia, 15 d'abril del 1971, p. 27 - ressenya del llibre de l'arquitecte Barcelona Adéu!.
* ↑ «No habrá disertación de Carlos Lladó sobre su ensayo «Papipi»» (en castellà). La Vanguardia, 11-04-1972, p.33 [Consulta: 9 abril 2011].

## Vegeu també

* Biel Ràfols Perramon
* Ona Ràfols Perramon

## Enllaços externs

* Carles Lladó i Badia - Lloc web oficial